與范總幹
作者：袁燮
朝代：宋

paragraphs: 賢士未達時，懷寶混塵境。
得志行所爲，澤民效伊尹。
常深納溝念，疾苦勤訪問。
所期培殖豐，肯詫裁決敏。
所以龔黄輩，仁聲達幽隠。
是時民氣樂，魚躍快於牣。
高躅欲追攀，是心先戒謹。
日憐老鈍資，不敢汙蘭省。
朅來楚江邊，宣布寬大令。
牧養乃其職，此事無窮盡。
孳孳撫凋瘵，凜凜憂饑饉。
今歲雨意慳，齋心罄三請。
甘澤幸滂沱，良田稍膏潤。
雜種亦復熟，窮閭庶安枕。
亭平富詞學，春華灼千品。
貽我喜雨篇，仁心極矜軫。
源流自介庵，句法深以穩。
擾擾淫哇中，聞此古歌詠。
我無爲霖手，丹闕何由覲。
兀坐哦君詩，字字堪企敬。